Žitňanská, Lucia, ministerka spravodlivosti SR (2011-06-01):
Ďakujem pekne, toto bude dlhá rozprava, ale mám pocit, že argumenty sa budú opakovať, pretože sa opakujú argumenty z prvého čítania. Tak možno, že je na mieste povedať rovno niečo na začiatku tejto diskusie, aby som veci uviedla na pravú mieru. V prvom rade chcem povedať, že vnímam obranu status quo na prokuratúre z pozície politickej strany SMER ako pozíciu, ktorá za každú cenu chce zachovať status quo, pretože jej to politicky vyhovuje. Keď hovoríte o ovládnutí v justícii a v prokuratúre, tak sa musíme vrátiť k tým predchádzajúcim štyrom rokom, musíme sa vrátiť k tomu, čo za vašej vlády robil minister spravodlivosti so súdnictvom, ako sa znížila dôveryhodnosť justície, aké šikanózne disciplinárne návrhy boli podávané na sudcov, ktorí neboli poslušní, a akým negatívnym spôsobom sa vaša vláda podpísala na situácii v justícii. Musím sa vrátiť aj k tomu, ako sa z ministra spravodlivosti stal zo dňa na deň predseda Najvyššieho súdu a musím sa vrátiť k tomu, že to bol váš minister spravodlivosti, ktorý sa stal symbolom pojmu nespravodlivosť. Vyhovovalo vám, vyhovoval vám takýto spôsob ovládnutia justície a vyhovuje vám rovnako, že prokuratúra v tomto uzatvorenom systéme, akým teraz je, nie je momentálne zjavne spôsobilá uzatvoriť žiadnu kauzu, ktorá by sa mohla negatívnym spôsobom dotknúť vašich kšeftov za predchádzajúcej vlády. Rozumiem, že vám tento stav vyhovuje, ale táto vláda si dala do svojho vienka, do programového vyhlásenia, ako jednu z priorít zvýšenie dôveryhodnosti justičného systému. A táto vláda urobí všetko preto, aby justičný systém zvýšil svoju dôveryhodnosť, nie ovládnutím justície, nie ovládnutím prokuratúry, ale zavedením predovšetkým verejnej kontroly. Nech ľudia vidia, čo sa deje na súdoch, nech ľudia vidia, čo sa deje na prokuratúre. A ja viem, že je to, je to niečo, čo je maximálne nepohodlné, pretože tam, kde sa raz sprístupňujú informácie, zverejňujú informácie, tam, kde sa raz môže začať verejnosť – aj odborná, aj treťosektorová – pozerať na to, ako vyzerajú výberové konania, tak žiadna vláda, ktorá príde, si nebude trúfať tieto vymoženosti verejnosti zrušiť. Čiže návrat späť v tomto smere možný nebude. Preto ten veľký odpor, pretože bránite svoje pozície, svoje politické pozície, a myslím si, že toto treba pomenovať na úvod jasne. Po druhé, vyjadrím sa k niektorým mýtom, ktoré sa naozaj už stávajú mýtmi, ale predtým mi dovoľte možno tak vo všeobecnosti pomenovať jednu vec – a ono sa to vinulo ako niť cez príhovor pána poslanca Glváča – a síce, pričom všetkom prokurátori nebudú. Nebudú, nemusia to byť prokurátori, ktorí budú vyberať budúcich prokurátorov, nemusia to byť prokurátori, ktorí budú disciplinárne stíhať prokurátorov. (Nesúhlasný šum v sále.) Rozprávame, nie, toto je jedna zásadná otázka, lebo to sa týka ako justície, tak prokuratúry. Vzniká tu akási predstava, že sudcovia najlepšie vedia vyberať sudcov, najlepšie vedia posudzovať disciplinárne previnenia sudcov, sudcovia vedia najlepšie vzdelávať sami seba a pokiaľ sudcovia nekreujú sami seba, tak je to automatický zásah do nezávislosti súdnej moci. Vzniká tu teraz nanovo predstava, že keď prokurátori nevyberajú, kto buďte nový prokurátor, keď prokurátori sami nerozhodujú o tom, či došlo, alebo nedošlo k disciplinárnemu previneniu, a s tým súvisí aj to, keď prokurátori nevzdelávajú samých seba, tak to nie je odborné a ešte, navyše, to narúša nezávislosť alebo samostatnosť prokuratúry. To je absurdné. My tu kreujeme alebo vykreovali sme jedny totálne uzatvorené systémy, v rámci ktorých proste kolegovia vyberajú svojich kolegov, kolegovia rozhodujú o tom, čo je porušením povinnosti zo strany kolegu, a ešte, navyše, tá bodka na tom sa stavia ešte tým, že naozaj už to smeruje až k tomu, že len prokurátori alebo len sudcovia vedia vzdelávať samých seba, lebo len oni vedia, čo sú ich problémy. Právnici poznáme argument ad absurdum. No tak ja potom musím povedať, v logike tohto myslenia, poslanci vedia najlepšie kto je najlepší poslanec a mali by samých seba voliť. Teším sa o tridsať rokov, že si tu budeme ďalej dišputovať, ak chceme nezávislú poslaneckú moc. Ale toto je logika vášho myslenia. Nezávislosť v logike vášho myslenia znamená, že daná moc kreuje samu seba. Nie. Všetky tri moci, všetky tri moci pochádzajú od ľudí. Je to zapísané v našej ústave. Je to zapísané v našej ústave. (Smiech v sále. Prerušenie vystúpenia predsedajúcim.)